《望衡岳》
宋代·王称

絓席湘水上，始观祝融峰。何人奠炎服，植此金芙蓉。

下窥俯南奠，仰攀接层穹。昂昂五峰尊，同立元气中。

阴晴变气候，众壑应寡同。缘萝石磊磊，喷壑泉濛濛。

遥洒洞庭雪，五月飞凉风。伊昔礼明禋，望秩犹三公。

灵湫出云雨，有祷无不通。离明舞朱雀，星纪专化工。

而我契冥漠，览眺殊未穷。火黎记昔冢，圮剥今无踪。

营丘秘真图，孤魂竟谁从。浮云鸟道没，白日长天空。

惟应吊虞舜，一啸苍梧东。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。